ทุนสำรองประเทศลด 700 ล้านเหรียญสหรัฐ
ธปท.เผยทุนสำรองประเทศลด 700 ล้านเหรียญสหรัฐ อยู่ที่ระดับ 1.826 แสนล้านเหรียญสหรัฐ คาดเลดเพราะธปท.ลดลงการแทรกแซงค่าเงินบาทและลดภาระขาดทุนลงอย่างต่อเนื่อง
19 ต.ค. 2555

ธปท.เผยทุนสำรองประเทศลด 700 ล้านเหรียญสหรัฐ อยู่ที่ระดับ 1.826 แสนล้านเหรียญสหรัฐ คาดลดลงเพราะธปท.ลดการแทรกแซงค่าเงินบาทและลดภาระขาดทุนลงอย่างต่อเนื่อง
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศของไทย ณ วันที่ 12 ต.ค.ปีนี้ ว่า อยู่ที่ระดับ 1.826 แสนล้านเหรียญสหรัฐ หรือประมาณ 5.597 ล้านล้านบาท ลดลง 700 ล้านเหรียญสหรัฐ หรือประมาณ 2.14 หมื่นล้านบาท หากคิดอัตราแลกเปลี่ยนเฉลี่ยในปัจจุบันที่ระดับ 30.60 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.833 แสนล้านเหรียญสหรัฐ
ขณะที่ ฐานะซื้อเงินตราต่างประเทศล่วงหน้าสุทธิ(Forward) อยู่ที่ระดับ 2.56 หมื่นล้านเหรียญสหรัฐ เพิ่มขึ้นเล็กน้อย 200 ล้านเหรียญสหรัฐ จากสัปดาห์ก่อนที่ระดับ 2.54 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและฐานะซื้อเงินตราต่างประเทศล่วงหน้าสุทธิแล้วอยู่ที่ระดับ 2.082 แสนล้านบาท
ทั้งนี้ คาดว่าสาเหตุที่ทุนสำรองลดลงอย่างต่อเนื่องเป็นเพราะธปท.ลดการแทรกแซงค่าเงินบาทแข็ง ด้วยการลดการเข้าซื้อเงินเหรียญสหรัฐในตลาดส่งมอบทันที(Spot)เพื่อเข้าเก็บในทุนสำรองลง ทำให้ทุนสำรองลดลงมาเป็นลำดับ เนื่องจากที่ผ่านมาค่าเงินบาทเคลื่อนไหวค่อนข้างมาเสถียรภาพที่ระดับ 30.60-30.70 บาทต่อเหรียญสหรัฐ ตามทิศทางสกุลเงินในภูมิภาคเอเซีย และส่วนหนึ่งเป็นเพราะธปท.ต้องการลดภาระขาดทุนจากการดูแลอัตราแลกเปลี่ยนลงด้วย
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท.อยู่ที่ระดับ 1.323 ล้านล้านบาท ลดลงเล็กน้อยจากระดับ 1.326 ล้านล้านบาทในสัปดาห์ก่อนหน้า